**Charlotte Elisabeth Germaine Saisset-Schneider**, nada en Amiens (Somme) o 17 de novembro de 1882 e finada en París o 20 de xullo de 1942 foi unha cineasta, crítica e xornalista francesa, coñecida como **Germaine Dulac**. Tralo seu matrimonio comezou a súa carreira xornalística nunha revista feminista e máis tarde interesouse polo cinema. Coa axuda do seu home e dunha amiga fundou unha compañía cinematográfica e dirixiu varios filmes comerciais antes de tornar cara ao impresionismo e ao surrealismo. Os seus traballos máis coñecidos son o filme impresionista *La Souriante Madame Beudet* (1922/23) e o experimento surrealista *La Coquille et le Clergyman* (1928). A súa carreira sufriu a chegada do cinema sonoro e pasou a última década da súa vida traballando en noticiarios para Pathé e Gaumont.

Traxectoria
-----------

Dulac naceu en Amiens, na familia de clase media alta dun oficial da carreira militar. Como o traballo do seu pai levaba á familia a mudarse frecuentemente a pequenas gornicións militares, Dulac foi enviada a vivir coa súa avoa a París. Alí comezou a interesarse na arte e estudou música, pintura e teatro. Trala morte dos seus pais estableceuse definitivamente en París e combinou os seus nacentes intereses no socialismo e no feminismo coa carreira de xornalismo. En 1905 casou con Louis-Albert Dulac, un enxeñeiro agrícola tamén de clase alta. Catro anos despois comezou a escribir para *La Française*, unha revista feminista onde tamén comezou a escribir crítica teatral. Ademais atopou tempo para traballar no equipo editorial de *La Fronde*, un xornal feminista radical do seu tempo. Tamén se interesou na fotografía, precedente da súa entrada no mundo do cinema.

Dulac comezou a interesarse no cinema en 1914 a través da súa amiga a actriz Stacia Napierkowska. As dúas mulleres viaxaron xuntas a Italia pouco antes da segunda guerra mundial. Napierkowska ía actuar nun filme e Dulac aprendeu as ideas básicas do medio durante aquela viaxe. A principios da década de 1900 e ata finais da de 1920, Dulac enfrontou á modernidade da capital francesa coa natureza provincial da Francia rural, dicotomía habitual nos seus filmes. Pouco despois da súa volta a Francia decidiu crear unha compañía cinematográfica. Dulac e a escritora Irène Hillel-Erlanger fundou D.H. Films, con apoio financeiro do marido de Dulac, do que se divorciou en 1920.. A compañía produciu varios filmes entre 1915 e 1920, todos dirixidos por ela e escritos por Hillel-Erlanger. Entre eles estaban o seu primeiro filme *Les soeurs ennemies* (1915/16), *Vénus Victrix, ou Dans l'ouragan de la vie* (1917) e *Géo, le mystérieux* (*La vraie richesse*, 1916).

O maior éxito de Dulac foi *Âmes des fous* (1918), melodrama escrito por ela mesma e no que aparece a actriz Ève Francis, que presentou a Dulac o seu amigo (logo marido) o cineasta e crítico Louis Delluc. Pouco despois Dulac e Delluc colaboraron en *La fête espagnole* (1920), protagonizado por Francis e que declarado un dos máis influentes da década. Porén, só se conservan algúns fragmentos. A súa colaboración continuou noutros filmes.

En 1921 Dulac reflexionou sobre o seu encontro con D.W. Griffith nun artigo titulado "Chez D.W. Griffith." No artigo presentaba dous temas populares que aparecen no seu cinema, a autonomía do cinema como forma artística independente libre da influencia da pintura e a literatura e a importancia do cineasta como forza creativa e artística individual.

Continuou a súa carreira producindo tantos filmes comerciais como traballos presurrealistas, como *La Souriante Madame Beudet* (1922/23) e *La Coquille et le Clergyman* (1928). Ambos os dous filmes foron estreados antes de *Un chien andalou* (1929) de Luis Buñuel e Salvador Dalí, e en ocasións *La Coquille et le Clergyman* aparece recoñecido como o primeiro filme surrealista. A busca do "cinema puro" por parte de Dulac inspirou o movemento cinematográfico francés Cinema pur. Tamén creou varias curtametraxes baseadas en música: *Disque(s) 957* (1928/29; baseado en Chopin) e *Thème et variations* (1928/29).

Coa chegada do cinema sonoro, a carreira de Dulac cambiou. Desde 1930 volveu ao traballo comercial e produciu noticiarios para Pathé e para Gaumont. Despois da súa longa e influente carreira cinematográfica, Dulac converteuse na presidenta da Fédération des ciné-clubs, un grupo que promovía e presentaba o traballo de cineastas novos, como Joris Ivens e Jean Vigo. Tamén deu clases de cinema na École Technique de Photographie et de Cinématographie na rue de Vaugirard. 
Faleceu en París o 20 de xullo e 1942. Charles Ford chamou a atención da dificultade que tivo a prensa francesa para imprimir o seu obituario:

> "Molestos polas ideas inconformistas de Dulac, inquietos polas súas orixes impuras, os censores rexeitaron o artigo que, só tras intensas protestas do editor xefe da revista, apareceu tres semanas despois. Incluso morta, Germaine Dulac semellaba aínda perigosa…" 
> 
>

Filmografía
-----------

| Ano | Filme | Acreditada |
| --- | --- | --- |
| 1915 | *Les soeurs ennemies* | Directora |
| 1917 | *Venus Victrix* ou *Dans l'ouragan de la vie* | Directora |
| 1917 | *Géo, le mystérieux* | Directora |
| 1918 | *La jeune fille la plus méritante de France* | Directora |
| 1919 | *Le bonheur des autres* | Directora |
| 1919 | *La cigarette* | Directora |
| 1920 | *Malencontre* | Directora |
| 1920 | *La fête espagnole* | Directora |
| 1920 | *La belle dame sans merci* | Directora |
| 1920 | *Âmes de fous* | Directora |
| 1922 | *Werther* | Directora |
| 1923 | *La mort du soleil* | Directora |
| 1923 | *La souriante Madame Beudet* | Directora, guionista |
| 1923 | *Gossette* | Directora |
| 1924 | *Le diable dans la ville* | Directora |
| 1924 | *Âme d'artiste* | Directora, guionista |
| 1926 | *La folie des vaillants* | Directora |
| 1927 | *Le cinéma au service de l'histoire* | Directora |
| 1927 | *Antoinette Sabrier* | Directora, guionista |
| 1927 | *L'invitation au voyage* | Directora, guionista |
| 1928 | *Thèmes et variations* | Directora |
| 1928 | *La germination d'un haricot* | Directora |
| 1928 | *Disque 957* | Directora |
| 1928 | *Danses espagnoles* | Directora |
| 1928 | *Celles qui s'en font* | Directora |
| 1928 | *Mon Paris* | Supervisora |
| 1928 | *La coquille et le clergyman* | Directora, guionista, produtora |
| 1928 | *Princesse Mandane* | Directora |
| 1929 | *Étude cinégraphique sur une arabesque* | Directora |
| 1932 | *Le picador* | Supervisora |
| 1934 | *Je n'ai plus rien* | Directora |
|

Notas
-----

1. 1 2 3 4 5  Flitterman-Lewis 1996
2. ↑  Williams 1992, 144–47.
3. ↑  Tami Michelle Williams, páx. 104
4. ↑  Pallister 1997, 64.
5. 1 2 3  Williams 1992, 146.
6. ↑  Datas de Pallister 1997, 64.
7. ↑  Charles Ford 1968

Véxase tamén
------------

### Bibliografía

* Flitterman-Lewis, Sandy (1996). Columbia University Press, ed. *To Desire Differently: Feminism and the French Cinema*. ISBN 978-0-231-10497-5.
* Pallister, Janis L. (1997). Fairleigh Dickinson University Press, ed. *French-Speaking Women Film Directors: A Guide*. ISBN 978-0-8386-3736-4.
* Williams, Alan Larson (1992). Harvard University Press, ed. *Republic of Images: A History of French Filmmaking*. ISBN 978-0-674-76268-8.
* Williams, Tami Michelle (2007). University of California Los Angeles, ed. "Beyond Impressions: The Life and Films of Germaine Dulac from Aesthetics to Politics". p. 366.
* Dozoretz, Wendy. 1982. *Germaine Dulac : Filmmaker, Polemicist, Theoretician*. Diss. New York University, 362 pp.
* Flitterman-Lewis, Sandy. 1996. *To Desire Differently: Feminism and the French Cinema*. Columbia University Press. ISBN 978-0-231-10497-5
* Ford, Charles. *Germaine Dulac : 1882 - 1942*, París : Avant-Scène du Cinéma, 1968, 48 p. (Serie: Anthologie du cinéma ; 31)
* Katz, Ephraim; Fred Klein, Ronald Dean Nolan (2005). The Film Encyclopedia (5th Edition ed.). Nova York: HarperPerennial. ISBN 0-06-074214-3.

### Ligazóns externas

* *La Coquille et le Clergyman* en UbuWeb
* Germaine Dulac en Virtual History

|  |  |
| --- | --- |
| Control de autoridades | 
* Wd: Q275597
* WorldCat
* VIAF: 7484108
* Allmovie: p88394
* AlloCiné: 11456
* BIBSYS: 90844753
* BNF: 12450301b
* CineRessources: 48969
* DeutscheBio: 124512895
* FAST: 370056
* FemBio: 8191
* Filmportal: ID
* GND: 124512895
* IMDb: nm0241273
* ISNI: 0000000066484467
* LCCN: n96018624
* MNCARS: dulac-germaine
* NKC: xx0157225
* NTA: 142221317
* OL: OL319952A
* openMLOL: 30524
* RKD: 400909
* Rotten Tomatoes: germaine\_dulac
* SELIBR: 351881
* SNAC: w6q66w7k
* SUDOC: 033658498
* TMDb: 997694
* ULAN: 500064150
* WikiTree: Saisset-Schneider-1

 |